O‘zbekiston Respublikasi Milliy gvardiyasida xodimlar tomonidan xizmatni o‘tash tartibini takomillashtirish bo‘yicha chora-tadbirlar to‘g‘risida

O‘zbekiston Respublikasi Milliy gvardiyasi (keyingi o‘rinlarda — Milliy gvardiya) xodimlarini tanlash, tayyorlash, qayta tayyorlash va ularning malakasini oshirish tizimini takomillashtirish, ularning mas’uliyatini oshirish, moddiy ta’minoti va ijtimoiy himoyasini kuchaytirish, shuningdek, xodimlarning xizmat o‘tashini tashkil etish maqsadida:
 1. Milliy gvardiya xodimlari tomonidan xizmatni o‘tash tartibini takomillashtirishning asosiy yo‘nalishlari etib quyidagilar belgilansin:
 bo‘sh lavozimlarni o‘z kasbiy fazilatlari, ishchanligi, xulq-atvori va psixologik barqarorligi bilan namuna bo‘lgan istiqbolli kadrlar bilan to‘ldirish mexanizmini joriy etish;
 ish tajribasining uzviyligini, yosh xodimlarning xizmatga amaliy moslashishini, kasbiy shakllanish jarayonini tezlashtirish hamda ularda xizmat vazifasi bo‘yicha zimmasiga yuklatilgan vazifalarni mustaqil bajarish qobiliyatini rivojlantirishni ta’minlovchi samarali murabbiylik tizimini yo‘lga qo‘yish;
 xodimlar o‘rtasida barqaror professional muhitni shakllantirish, xodimlarning uzoq muddatli xizmatini rag‘batlantirish, shuningdek, kadrlarning professional va shaxsiy fazilatlari hamda qobiliyatlarini inobatga olgan holda lavozimlarga optimal taqsimlashga qaratilgan chora-tadbirlarni amalga oshirish;
 ijro intizomini, shu jumladan boshqaruv qarorlari har bir ijrochiga bevosita o‘z vaqtida yetkazilishi va bajarilishini tizimli nazorat qilishning zamonaviy axborot-kommunikatsiya texnologiyalarini keng joriy etish orqali ta’minlash mexanizmini qayta ko‘rib chiqish.
 2. Quyidagilar:
 O‘zbekiston Respublikasi Milliy gvardiyasi xodimlarining xizmat o‘tash tartibi to‘g‘risidagi nizom 1-ilovaga muvofiq;
 O‘zbekiston Respublikasi Milliy gvardiyasi xodimlarining intizom ustavi 2-ilovaga muvofiq tasdiqlansin.
 3. Shunday tartib belgilansinki, unga muvofiq Milliy gvardiya qo‘mondonining o‘rinbosarlari va boshqarma boshliqlari:
 a) har chorakda joylarga chiqib, Milliy gvardiya Qo‘riqlash bosh boshqarmasining bo‘linmalari, o‘quv markazlari rahbarlarining erishgan aniq natijalarini ko‘rsatgan holda, boshqaruv qarorlarining amalga oshirilishi haqidagi shaxsiy hisobotlarini eshitadi;
 b) har yarim yil yakunlari bo‘yicha Milliy gvardiya hay’atida xizmat va ijro intizomini mustahkamlash, shuningdek, xizmat o‘tashni tashkillashtirish, ushbu sohada amalga oshirilayotgan islohotlar talablarini inobatga olgan holda bajarilgan ishlar yuzasidan shaxsan hisobot beradi. Bunda quyidagilar bo‘yicha aniq choralar ko‘rilishi nazarda tutiladi:
 tashabbus ko‘rsatmaydigan va mas’uliyatsiz rahbarlarga nisbatan intizomiy jazo choralarini qo‘llash;
 Milliy gvardiya bo‘linmalarining ijobiy ish tajribasini tatbiq etish va qo‘llash.
 4. Milliy gvardiya va Adliya vazirligining:
 Milliy gvardiya xodimlarini Milliy gvardiya tizimidagi ta’lim muassasalari va boshqa ta’lim muassasalarining kunduzgi va sirtqi ta’lim shaklida tayyorlash;
 Milliy gvardiya xodimlarini Milliy gvardiya o‘quv markazlarida belgilangan tartibda maxsus kasbiy (boshlang‘ich) tayyorgarlikdan o‘tkazish, qayta tayyorlash va malakasini oshirish;
 Milliy gvardiya qo‘mondoni tavsiyasi asosida oliy noyuridik ma’lumotga ega bo‘lgan xodimlarini belgilangan tartibda egallab turgan lavozimi va pul ta’minotini saqlab qolgan holda Toshkent davlat yuridik universitetining Ixtisoslashtirilgan filialida qayta tayyorlash to‘g‘risidagi takliflariga rozilik berilsin.
 5. Milliy gvardiyada murabbiylar faoliyatini samarali yo‘lga quyish maqsadida:
 Milliy gvardiyada murabbiylar mutaxassislik bo‘yicha kamida besh yil xizmat qilgan, yuksak kasbiy fazilatlar, xizmatda samarali ko‘rsatkichlar va tarbiyaviy yo‘nalishda ko‘nikmalarga ega bo‘lgan eng tajribali xodimlar orasidan tanlab olinadi;
 murabbiylarga, qoida tariqasida, ko‘pi bilan bir nafar ofitsyerlar tarkibidan bo‘lgan xodim, besh nafargacha safdor va serjantlar tarkibidan bo‘lgan xodimlar biriktiriladi.
 6. Belgilab qo‘yilsinki:
 pensiya olish huquqini beradigan xizmat muddati kalendar hisobida yigirma yilni tashkil qiladi, imtiyozli hisoblanadigan davr xodimlarga pensiya miqdori hisoblanayotgan vaqtdagina inobatga olinadi;
 Milliy gvardiyaning jismoniy va yuridik shaxslarga xizmatlar ko‘rsatish to‘g‘risidagi shartnomalar asosida faoliyat yurituvchi bo‘linmalarining xodimlariga O‘zbekiston Respublikasi Davlat budjeti mablag‘lari hisobidan Milliy gvardiya xodimlariga belgilangan pul ta’minotining normalari tatbiq etiladi;
 Milliy gvardiya xodimlarining farzandlari qonun hujjatlarida belgilangan tartibda davlat maktabgacha ta’lim tashkilotlariga yashash yoki xizmatni o‘tash joyi bo‘yicha qabul qilinadi.
 7. Milliy gvardiyaning xizmat intizomi va benuqson uzluksiz xizmati uchun tashabbuskor va vijdonli xodimlarni taqdirlash maqsadida “O‘zbekiston Respublikasi Milliy gvardiyasining fidoyi xodimi” idoraviy ko‘krak nishonini ta’sis etish to‘g‘risidagi taklifi ma’qullansin.
 8. Quyidagilarga:
 Milliy gvardiya qo‘mondoniga — amalga oshirilayotgan islohotlar talablariga muvofiq Milliy gvardiyaga yuklatilgan vazifalar hamda faoliyat yo‘nalishlarining sifatli va to‘la hajmda amalga oshirilishi, xizmatlar faoliyatining samarali muvofiqlashtirilishi, hamkorligi ta’minlanishi va Milliy gvardiya rahbariyatining topshiriqlarini so‘zsiz va o‘z vaqtida ijro etilishi yuzasidan tizimli nazorat o‘rnatilishi bo‘yicha;
 barcha darajadagi tarkibiy bo‘linmalar rahbarlariga — xodimlarni tanlash va joy-joyiga maqsadli qo‘yish, xodimlarni o‘z vaqtida va xolislik bilan rag‘batlantirish hamda intizomiy jazo choralarini ko‘rish, ularning ijtimoiy himoya kafolatlarini ta’minlash, shuningdek, rahbarlik qilayotgan bo‘linmada ijro intizomini mustahkamlash bo‘yicha;
 tarkibiy bo‘linmalar rahbarlarining kadrlar va tarbiyaviy ishlar bo‘yicha o‘rinbosarlariga — o‘z xizmat vazifalarini vijdonan bajarayotgan xodimlarning xizmatda ko‘tarilishini ta’minlovchi kadrlar zaxirasini shakllantirish, ularni o‘qitish va ulardan to‘laqonli foydalanish, shaxsiy tarkib bilan samarali tarbiyaviy ish olib borish va xizmatni o‘tashni nazorat qilishni tashkil etish bo‘yicha;
 mutaxassislarga biriktirilgan murabbiylarga — xodimlarga amalga oshirayotgan faoliyatida natijadorlikka hamda yuklatilgan vazifalarni samarali bajarishga intilishni singdirish, ularda ishga amaliy yondashuvni va xizmat burchiga tashabbuskorlik bilan munosabatda bo‘lish ko‘nikmalarini shakllantirish bo‘yicha shaxsiy javobgarlik yuklansin.
 9. Milliy gvardiya:
 ikki oy muddatda O‘zbekiston Respublikasi Moliya vazirligi, boshqa manfaatdor vazirlik va idoralar bilan birgalikda O‘zbekiston Respublikasi Milliy gvardiyasi xodimlarining pul ta’minoti tarkibiga kiruvchi to‘lovlarning tuzilmasi va ro‘yxati tasdiqlanishini nazarda tutuvchi Hukumat qarori loyihasini;
 uch oy muddatda manfaatdor vazirlik va idoralar bilan birgalikda qonun hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida O‘zbekiston Respublikasi Vazirlar Mahkamasiga taklif kiritsin.
 10. Mazkur qarorning ijrosini nazorat qilish O‘zbekiston Respublikasi Prezidenti huzuridagi Xavfsizlik kengashi kotibi V.V. Maxmudov va O‘zbekiston Respublikasining Bosh vaziri A.N. Aripov zimmasiga yuklansin.
 1. Ushbu Nizom O‘zbekiston Respublikasi Milliy gvardiyasi (keyingi o‘rinlarda — Milliy gvardiya) safdor-serjant va ofitsyerlar tarkibidagi xodimlarining (keyingi o‘rinlarda — xodimlar) xizmatni o‘tash tartibini belgilaydi.
 2. Xodimlarning xizmati (keyingi o‘rinlarda — xizmat) davlat xizmati turi bo‘lib, jismoniy va yuridik shaxslarning huquqlari va qonuniy manfaatlarini, konstitutsiyaviy tuzumni himoya qilish, qonun ustuvorligini, jamiyat va davlat xavfsizligini ta’minlash bo‘yicha vazifalarni amalga oshirishdan iborat.
 3. Xizmatni o‘tash quyidagi tartiblarni o‘z ichiga oladi:
 xizmatga qabul qilish;
 maxsus unvonlar berish va ulardan mahrum etish;
 lavozimga tayinlash, lavozimdan ozod etish va lavozimdan lavozimga o‘tkazish;
 xodimlarni tayyorlash, qayta tayyorlash va ularning malakasini oshirish;
 xodimning boshqa davlat organlari va tashkilotlariga saylanganida (tayinlanganida, safarbar etilganida) xizmat o‘tashi;
 attestatsiya o‘tkazish;
 ta’tillar berish;
 huquqiy va ijtimoiy himoya qilish;
 xizmat o‘tash rejimini ta’minlash;
 xizmat muddatlarini uzaytirish, xizmatdan bo‘shatish va xizmatga tiklash.
 4. Xizmatga ixtiyoriy ravishda yoshi o‘n sakkizdan kichik va o‘ttizdan katta bo‘lmagan, shu jumladan o‘ttiz yoshda bo‘lgan Qo‘riqlash bosh boshqarmasi harbiylashtirilgan soqchilik bo‘linmalarining tegishli kasbiy tayyorgarlikka ega, tayyorgarlik mashg‘ulotlari va tanlov bosqichlaridan o‘tgan ishchi va xizmatchilari orasidan (bundan tor doiradagi mutaxassislikka ega bo‘lgan nomzodlar mustasno) tanlab olish orqali O‘zbekiston Respublikasi fuqarolari qabul qilinadi.
 Zarur hollarda, Milliy gvardiya qo‘mondoni tomonidan belgilanadigan ro‘yxat bo‘yicha Milliy gvardiyaning ayrim bo‘linmalariga Milliy gvardiya xodimlari lavozimiga o‘ttiz yoshdan katta bo‘lgan fuqarolar agar ular xizmatda bo‘lishning eng yuqori yoshiga to‘lgan paytida ko‘p yillik xizmati uchun pensiya olish huquqiga ega bo‘lsa qabul qilinishi mumkin.
 5. Erkaklar Milliy gvardiya xodimi lavozimiga tayinlanguniga qadar O‘zbekiston Respublikasi Qurolli Kuchlaridagi muddatli harbiy xizmatni yoki safarbarlik chaqiruv rezervidagi harbiy xizmatni o‘tashi yoxud oliy o‘quv yurtlarida harbiy tayyorgarlikdan o‘tishi kerak.
 6. Xizmatga kirish istagini bildirgan fuqaro (keyingi o‘rinlarda — nomzod) doimiy yashash joyi bo‘yicha ro‘yxatga olingan joyidagi Milliy gvardiya bo‘linmalariga Milliy gvardiya Qo‘mondonining buyrug‘i bilan belgilanadigan ro‘yxat bo‘yicha hujjatlarni taqdim etadi.
 7. Nomzodlarning bo‘y ko‘rsatkichlari quyidagi antropometrik parametrlarga mos bo‘lishi lozim:
 erkaklar uchun 178 santimetrdan past bo‘lmasligi;
 ayollar uchun 170 santimetrdan past bo‘lmasligi lozim.
 Nomzodlarga maxsus biometrik parametrlar o‘rnatiladigan bo‘linmalar va lavozimlar ro‘yxati hamda tor ixtisoslik bo‘yicha mutaxassislar qatoridan bo‘lgan nomzodlarning bo‘y ko‘rsatkichlari Milliy gvardiya qo‘mondoni tomonidan belgilanadi.
 8. Alohida hollarda, O‘zbekiston Respublikasi Prezidentining Farmoni, qarori yoki farmoyishi, shuningdek, roziligiga yoxud Milliy gvardiya qo‘mondonining buyrug‘iga asosan boshqa davlat organlari va tashkilotlaridan xodimlar, Milliy gvardiyaning katta amaliy ish tajribasiga ega pensionyerlari, ushbu Nizomning 4-bandi da belgilangan talablar inobatga olinmagan holda xizmatga qabul qilinishi mumkin.
 9. Quyidagi hollarda tanlov va o‘rganishning istalgan bosqichida nomzodga Milliy gvardiyaga xizmatga qabul qilish rad etilishi mumkin:
 a) yashash joyi yoki ish (xizmat) joyidan salbiy tavsifnoma berilganda;
 b) hujjatlarni rasmiylashtirish jarayonida nomzod o‘zi va yaqin qarindoshlari to‘g‘risida qasddan yolg‘on ma’lumotlarni taqdim etganda;
 v) nomzodga nisbatan jinoyat ishi qo‘zg‘atilganda, dastlabki tergov yoki surishtiruv olib borilayotganda, sud tomonidan unga nisbatan jinoyat ishi ko‘rib chiqilayotganda (bunday hollarda nomzodni ko‘rib chiqish ishlari reabilitatsiya qilish asoslariga ko‘ra yakuniy qaror qabul qilingandan so‘ng amalga oshiriladi);
 g) sodir etgan jinoyati uchun muqaddam sudlanganda (qo‘llanilgan jazo turidan, sudlanganlik holati tugallangan yoki olib tashlangan va amnistiya akti qo‘llanilgandan qat’i nazar);
 d) nomzod muqaddam kontrakt bo‘yicha harbiy xizmatni o‘tab, xizmatga noloyiqligi tufayli xizmatdan bo‘shatilgan hamda boshqa davlat organlaridan salbiy sabablarga ko‘ra ishdan bo‘shatilgan bo‘lsa;
 e) alkogol ichimliklar, psixotrop yoki giyohvand moddalarga moyilligi bo‘lsa, narkologik yoki ruhiy-asab kasalliklari dispansyerlari hisobida ro‘yxatda turgan bo‘lsa;
 j) belgilangan tartibda muomalaga layoqatsiz yoki muomala layoqati cheklangan deb topilganda;
 z) tanlov jarayonlarida maqsadga muvofiq emasligi to‘g‘risida qaror qabul qilinganda;
 i) xizmatni o‘tashga to‘sqinlik qiladigan, kasalligi yoki jismoniy nuqsonlari bo‘lgan nomzod Milliy gvardiyada xizmatni o‘tashga yaroqsiz deb topilganda;
 k) umumiy va maxsus talablarga mos kelmaganda.
 10. Tanlov quyidagi bosqichlarda amalga oshiriladi:
 nomzodni dastlabki o‘rganish;
 yakka tartibda suhbat;
 jismoniy tayyorgarlik darajasini baholash; 
 psixologik test.
 11. Tanlovlarni tashkil etish uchun Milliy gvardiya bo‘linmalarida qabul komissiyalari tashkil etiladi.
 Milliy gvardiyaga xizmatga qabul qilish bo‘yicha tanlov nomzodning doimiy yashash joyi bo‘yicha ro‘yxatga olingan joyi bo‘yicha amalga oshiriladi. 
 Milliy gvardiya Qo‘riqlash bosh boshqarmasi apparati, Davlat organlari obyektlarini qo‘riqlash bo‘yicha boshqarmasi, Xorijiy davlatlar diplomatik vakolatxonalarni qo‘riqlash bo‘yicha alohida bataloni va Toshkent shahar Qo‘riqlash boshqarmasiga xizmatga istisno tariqasida, Toshkent shahrida doimiy yashash joyi bo‘yicha ro‘yxatga olinmagan fuqarolar orasidan ham nomzodlarni tanlash va qabul qilishga ruxsat beriladi. 
 12. Tor ixtisoslik bo‘yicha mutaxassislardan iborat bo‘lgan nomzodlar Milliy gvardiya qo‘mondoni tomonidan belgilanadigan ro‘yxat va tartibda tanlovsiz xizmatga qabul qilinishi mumkin.
 Milliy gvardiya axborot-kommunikatsiya texnologiyalari, psixologik va yuridik ta’minlash bo‘linmalariga xizmatga qabul qilinayotgan nomzodlar, istisno tariqasida, tanlov imtihonlaridan ozod etiladi.
 Milliy gvardiya uchun zarur hollarda ilmiy daraja yoki ilmiy unvonga ega bo‘lgan fan arboblari, shuningdek, madaniyat vakillari, so‘nggi besh yil davomida respublika miqyosidagi sport musobaqasining g‘olibi bo‘lgan yoki xalqaro miqyosdagi sport musobaqasining 1 — 3-o‘rinlaridan birini egallagan sportchilar istisno tariqasida tanlovsiz xizmatga qabul qilinishi mumkin.
 13. Nomzodning tegishli hujjatlarini yig‘ish jarayonida unga bir paytning o‘zida xizmatga yaroqlilik darajasini aniqlash maqsadida harbiy-tibbiy komissiyasiga yo‘llanma beriladi. 
 Xizmatni o‘tashga to‘sqinlik qiluvchi kasalliklar va jismoniy nuqsonlar ro‘yxati O‘zbekiston Respublikasi Vazirlar Mahkamasi tomonidan belgilanadi.
 Xizmatga kiruvchi nomzodlarga xizmat siri hisoblanuvchi Milliy gvardiya qo‘mondoni tomonidan belgilanadigan hamda oshkor etilishi man etiladigan maxsus talablar ham o‘rnatiladi.
 Nomzodning shaxsiy hujjatlar yig‘majildlarini rasmiylashtirish davomida xizmatga qabul qilinishida to‘sqinlik qiluvchi ma’lumotlar (xizmatga qabul qilish uchun umumiy va maxsus talablarga mos kelmaslik) aniqlangan taqdirda uni shaxsiy hujjatlar yig‘majildlarini rasmiylashtirish to‘xtatilib, xizmatga qabul qilish maqsadga muvofiq emasligi to‘g‘risida vakolatli rahbar tomonidan qaror qabul qilinadi, bu haqda nomzodga xabar beriladi. Rad etilishi sabablari nomzodga ma’lum qilinmaydi.
 Xizmatga mavjud bo‘sh lavozimlarni hisobga olgan holda tanlov yakuniga ko‘ra yuqori natijalarga erishgan nomzodlar qabul qilinadi.
 14. O‘zbekiston Respublikasi “Temurbeklar maktabi” harbiy-akademik litseylari va Respublika ixtisoslashtirilgan musiqa akademik litseylarining bitiruvchilari xizmatga qabul qilinishi uchun Milliy gvardiya qo‘mondoni tomonidan belgilanadigan tartibda ustunlikka ega bo‘ladi.
 15. Tanlovdan muvaffaqiyatli o‘tgan nomzodlar xizmatga qabul qilish vakolatiga ega bo‘lgan boshliqning buyrug‘i bilan xizmatga qabul qilinib, lavozimga tayinlanadi.
 16. Xodimlar lavozimlarga quyidagicha jamlanadi:
 ofitsyerlar tarkibi — oliy ma’lumotga ega bo‘lgan O‘zbekiston Respublikasi fuqarolaridan;
 safdor-serjantlar tarkibi — o‘rta, o‘rta-maxsus, kasb-hunar yoki oliy ma’lumotga ega bo‘lgan O‘zbekiston Respublikasi fuqarolaridan.
 O‘zbekiston Respublikasi Qurolli Kuchlarining zaxirasidagi ofitsyerlarni Milliy gvardiyaning safdor-serjantlar tarkibi lavozimlariga tayinlashga yo‘l qo‘yilmaydi.
 17. Xizmatga birinchi marta qabul qilingan fuqarolar quyidagi mazmunda qasamyod qabul qiladi:
 “Men (familiyasi, ismi, otasining ismi) O‘zbekiston Respublikasi Milliy gvardiyasiga xizmatga kirar ekanman, O‘zbekiston xalqi va O‘zbekiston Respublikasi Prezidentiga sadoqatli bo‘lishga, Vatanga, qasamyodga, Jangovar Bayroqqa sodiq qolishga, O‘zbekiston Respublikasi Konstitutsiyasi talablarini, o‘z xizmat burchimni so‘zsiz hamda vijdonan bajarishga, har qanday sharoitda xiyonat va sotqinlik qilmaslikka, o‘zimning jangovar shayligim uchun shaxsan javobgar bo‘lishga, mardlik va fidokorlik bilan, o‘z hayotimni ayamasdan xalq va davlat manfaatlarini himoya qilishga qasamyod qilaman”.
 18. Xizmatga qabul qilishda xodimga xizmat guvohnomasi va shaxsiy raqamli jeton beriladi.
 Xodimning xizmat guvohnomasi va jetonining namunalari, shuningdek, ularni berish va hisobini yuritish tartibi Milliy gvardiya qo‘mondoni tomonidan tasdiqlanadi.
 Xodimning xizmat guvohnomasi o‘qotar qurolni olib yurish va saqlash huquqini, shuningdek, qonunga muvofiq unga berilgan boshqa huquq va vakolatlarni tasdiqlaydi.
 19. Tanlovlarni tashkil etish va o‘tkazish, shuningdek, nomzodlarning shaxsiy hujjatlari yig‘majildlarini rasmiylashtirish tartibi Milliy gvardiya qo‘mondoni tomonidan belgilanadi.
 20. Qasamyod qabul qilish, dastlabki sinov muddatini o‘tash va murabbiylarni biriktirish tartibi Milliy gvardiya qo‘mondoni tomonidan belgilanadi.
 21. Xizmatga qabul qilingan O‘zbekiston Respublikasining harbiy xizmatga majbur fuqarolari harbiy hisobdan chiqariladi va Milliy gvardiyaning maxsus hisobida turadi.
 22. Xizmatga qabul qilingan xodimga dastlabki sinov muddati tayinlanadi va unga murabbiy biriktiriladi.
 Dastlabki sinov muddati uch oydan ortiq bo‘lishi mumkin emas.
 23. Xizmatga qabul qilish va bo‘shatish, shuningdek, maxsus unvonlar berish Milliy gvardiya qo‘mondoni tomonidan vakolat berilgan rahbarlarning buyruqlari bilan amalga oshiriladi.
 24. Maxsus unvon xodimning xizmat majburiyatlariga munosabati, o‘tagan xizmat yillari va egallagan lavozimini inobatga olgan holda yakka tartibda beriladi.
 25. Xodimlarga quyidagi maxsus unvonlar beriladi:
 safdor-serjantlar tarkibi — safdor, kichik serjant, serjant, katta serjant;
 ofitsyerlar tarkibi:
 kichik ofitsyerlar tarkibi — leytenant, katta leytenant, kapitan;
 katta ofitsyerlar tarkibi — mayor, podpolkovnik, polkovnik;
 generallar tarkibi — general-mayor, general-leytenant, general-polkovnik.
 26. Birinchi va navbatdagi maxsus unvonlar maxsus unvonlar berish vakolatiga ega bo‘lgan boshliqning buyrug‘i bilan beriladi.
 27. “Safdor” maxsus unvoni Milliy gvardiya safdor-serjantlar tarkibi lavozimiga tayinlangan shaxslarga ularni tayinlash (qabul qilish) bilan bir vaqtda beriladi.
 “Safdor” maxsus unvoni xizmatga qabul qilish vakolatiga ega bo‘lgan boshliqlar tomonidan beriladi.
 28. “Kichik serjant”, “serjant”, “katta serjant” maxsus unvonlari O‘zbekiston Respublikasi Milliy gvardiyasining mintaqaviy o‘quv markazlarida malaka oshirish kursini muvaffaqiyatli tamomlagan safdor-serjant tarkibiga beriladi. 
 29. Milliy gvardiya ofitsyerlar tarkibi lavozimlariga qabul qilingan nomzodlarga ularni lavozimga tayinlash bilan bir vaqtda “katta serjant” maxsus unvoni beriladi, bu unvonda ular dastlabki sinov muddati tugab, ofitserlik unvoni berilguniga qadar xizmat olib boradilar.
 O‘zbekiston Respublikasi Qurolli Kuchlari zaxirasidagi ofitsyerlar hisoblanuvchi va Milliy gvardiya ofitsyerlar tarkibi lavozimlariga qabul qilingan nomzodlarga mavjud harbiy unvoniga teng darajadagi maxsus unvon beriladi.
 30. Milliy gvardiya ofitsyerlar tarkibining birinchi maxsus unvoni “leytenant” hisoblanadi.
 Ayrim hollarda, ilmiy darajasi yoxud faoliyatning tor ixtisoslik turlari bo‘yicha ko‘p yillik staji va ish (xizmat) tajribasiga ega bo‘lgan fuqarolarga Milliy gvardiya ofitsyerlar tarkibi lavozimlariga tayinlash vaqtida birinchi unvon sifatida “mayor” maxsus unvonigacha bo‘lgan, shu jumladan “mayor” unvoni ham maxsus unvonlaridan biri berilishi mumkin.
 O‘zbekiston Respublikasi Prezidentining Farmoni, qarori, farmoyishi asosida yoki roziligi bilan generallar tarkibi lavozimlariga xizmatga yuborilgan, maxsus, harbiy va boshqa unvoni bo‘lmagan shaxslarga belgilangan tartibda “polkovnik” maxsus unvonigacha bo‘lgan, shu jumladan “polkovnik” maxsus unvoni ham berilishi mumkin. 
 Milliy gvardiya ofitsyerlar tarkibining birinchi maxsus unvoni Milliy gvardiya qo‘mondonining buyrug‘i bilan beriladi.
 “Leytenant” maxsus unvoni quyidagilarga beriladi:
 Milliy gvardiya ofitsyerlar tarkibi lavozimlariga qabul qilinib, sinov muddatini muvaffaqiyatli o‘tagan shaxslarga;
 Milliy gvardiya safdor-serjantlar tarkibidan ofitserlik lavozimlariga tayinlanganlarga.
 31. Milliy gvardiya ofitsyerlar tarkibining navbatdagi maxsus unvonlari quyidagilar tomonidan beriladi: 
 “mayor” maxsus unvonigacha — ofitsyerlar tarkibi unvonlarini berish vakolatiga ega boshliqlar tomonidan, boshliqlari bunday vakolatga ega bo‘lmagan tarkibiy tuzilmalar xodimlariga esa Milliy gvardiya qo‘mondoni tomonidan;
 “podpolkovnik” maxsus unvoni — Milliy gvardiya qo‘mondoni tomonidan;
 “polkovnik” maxsus unvoni — O‘zbekiston Respublikasi Prezidenti Administratsiyasi bilan kelishilgan holda Milliy gvardiya qo‘mondoni tomonidan;
 generallar tarkibining maxsus unvonlari — Milliy gvardiya qo‘mondonining tavsiyanomasiga ko‘ra O‘zbekiston Respublikasi Prezidenti tomonidan.
 32. Maxsus unvonda xizmat o‘tash muddatlari quyidagicha belgilanadi: 
 “safdor” — ikki yil;
 “kichik serjant” — ikki yil;
 “serjant” — ikki yil;
 “katta serjant” — muddatsiz;
 “leytenant” — ikki yil; 
 “katta leytenant” — ikki yil; 
 “kapitan” — uch yil; 
 “mayor” — to‘rt yil; 
 “podpolkovnik” — besh yil;
 “polkovnik” va undan yuqori maxsus unvonlarda xizmat qilish muddatlari belgilanmaydi.
 33. Navbatdagi maxsus unvonlar belgilangan xizmat muddatini o‘tagan xodimlarga ular egallab turgan lavozimining unvon pog‘onasiga muvofiq beriladi.
 34. Navbatdagi maxsus unvonni chetlab o‘tib, maxsus unvonlar berilishiga yo‘l qo‘yilmaydi.
 35. Xodim mavjud unvonidan yuqori darajadagi unvon belgilangan lavozimga o‘tkazilganda, mavjud unvonida bo‘lish muddati o‘tgan bo‘lsa, lavozimiga qachon tayinlanganidan qat’i nazar, navbatdagi maxsus unvon berish uchun taqdim etiladi.
 36. Maxsus unvonda xizmat o‘tash muddati kalendar hisobda maxsus unvon berish haqida buyruq chiqarilgan kundan e’tiboran hisoblanadi (ushbu Nizomning 46 va 47-bandlari talablari asosida berilgan maxsus unvonlar bundan mustasno).
 Xodimning maxsus unvoni pasaytirilgan taqdirda uning avvalgi unvonini qayta tiklanguniga qadar o‘tagan xizmat davri navbatdagi unvon muddatiga qo‘shilmaydi.
 37. Mardlik va qahramonlik, yuqori professionallik va vatanparvarlik sifatlarini ko‘rsatgan xodimlarga navbatdagi maxsus unvon muddatidan oldin berilishi, shuningdek, shtat bo‘yicha egallab turgan lavozimidagi maxsus unvonidan bir pog‘ona yuqori unvon berilishi mumkin.
 Muddatidan oldin navbatdagi maxsus unvonlar quyidagilarga beriladi:
 generallar tarkibi lavozimlariga tayinlangan (“polkovnik” maxsus unvonidan past unvonga ega bo‘lgan) xodimlarga — mavjud maxsus unvonda qancha muddat xizmat o‘taganidan qat’i nazar; 
 ofitsyerlar tarkibidagi lavozimlarda xizmat qilayotgan xodimlarga — mavjud maxsus unvonda xizmat qilish uchun belgilangan muddatning kamida uchdan ikki qismi o‘tganidan so‘ng.
 Milliy gvardiya qo‘mondoni mavjud maxsus unvonda xizmat o‘tash uchun qancha muddat belgilanganidan qat’i nazar, navbatdagi maxsus unvonlarni berish huquqiga ega.
 Egallab turgan lavozimiga ko‘ra nazarda tutilgandan bir pog‘ona yuqori navbatdagi maxsus unvon quyidagilarga beriladi (generallar tarkibi maxsus unvonlari bundan mustasno):
 ilmiy daraja yoki ilmiy unvonga ega bo‘lgan Milliy gvardiya ofitsyerlar tarkibi xodimlariga — mavjud unvonda xizmat o‘tash muddati tugaganidan so‘ng;
 Milliy gvardiya ofitsyerlar tarkibi lavozimlaridagi xodimlarga — mavjud unvonda xizmat o‘tash muddatining kamida bir yarim baravari o‘tganidan so‘ng. 
 Bir vaqtning o‘zida muddatidan oldin hamda egallagan lavozimiga ko‘ra nazarda tutilgan bir pog‘ona yuqori navbatdagi maxsus unvon berilishiga yo‘l qo‘yilmaydi.
 38. Pensiya olish huquqini beradigan xizmat yilini hamda navbatdagi maxsus unvon uchun belgilangan muddatini o‘tagan, egallab turgan lavozimiga ko‘ra belgilangan unvon pog‘onasi “kapitan” bo‘lgan, ijobiy tavsiflanadigan ofitsyerlar tarkibidagi xodimlarga xizmatdan bo‘shatish bilan bir vaqtda “mayor” maxsus unvoni berilishi mumkin.
 39. Xodimlarga navbatdagi maxsus unvon berilishi quyidagi hollarda kechiktiriladi:
 xodim Milliy gvardiya ixtiyorida bo‘lganda;
 xodimda amaldagi intizomiy jazosi mavjud bo‘lganda;
 xodim attestatsiyadan shartli ravishda o‘tganida;
 xodimga nisbatan jinoyat ishi qo‘zg‘atilganda;
 intizomiy jazo tariqasida egallab turgan lavozimidan ozod etilgan va boshqa lavozimga o‘tkazilgan taqdirda — lavozimidan ozod etilgan kundan boshlab, bir yil davomida.
 40. Navbatdagi maxsus unvon berilishini asossiz ravishda kechiktirilishiga yo‘l qo‘ygan boshliqlar va xodimlar belgilangan tartibda intizomiy javobgarlikka tortiladi.
 41. Milliy gvardiya ofitsyerlar tarkibi xodimlarining maxsus unvonlarini intizomiy jazo tariqasida bir pog‘ona pasaytirish mumkin. Bunda unvon “leytenant” maxsus unvonigacha pasaytiriladi.
 “Podpolkovnik” va undan past maxsus unvonlar Milliy gvardiya qo‘mondoni tomonidan pasaytiriladi.
 “Polkovnik” maxsus unvoni Milliy gvardiya qo‘mondoni tomonidan O‘zbekiston Respublikasi Prezidenti Administratsiyasi bilan kelishilgan holda pasaytiriladi.
 Maxsus unvoni pasaytirilgan xodimning avvalgi unvoni egallab turgan lavozimidan qat’i nazar, Milliy gvardiya qo‘mondoni tomonidan unvonini pasaytirishni tavsiya etgan boshliqning (yoki unga tenglashtirilgan boshliqning) yoxud yuqori lavozimdagi boshliqning taqdimnomasi bo‘yicha tiklanishi mumkin.
 Generallar tarkibi xodimlarining maxsus unvonlari O‘zbekiston Respublikasi Prezidenti tomonidan pasaytiriladi va tiklanadi.
 42. Maxsus unvoni pasaytirilgan va so‘ngra tiklangan xodimning maxsus unvondagi muddati unvoni pasaytirilguniga qadar o‘tagan xizmati bilan qo‘shib hisoblanadi.
 43. Sudning hukmi asosida maxsus unvonlardan mahrum qilish quyidagi tartibda amalga oshiriladi:
 safdor-serjantlar tarkibining maxsus unvonlari — ushbu unvonlarni berish vakolatiga ega boshliqlar tomonidan;
 ofitsyerlar tarkibining maxsus unvonlari — Milliy gvardiya qo‘mondonining buyrug‘i bilan.
 Generallar tarkibi maxsus unvoniga ega shaxslar maxsus unvonidan O‘zbekiston Respublikasi Prezidenti tomonidan sudning tegishli taqdimnomasi asosida mahrum qilinishi mumkin.
 Sud shaxsning maxsus unvonini tiklash haqida qaror qabul qilganida maxsus unvondan mahrum qilgan boshliq yoki bunday vakolatga ega yuqori turuvchi rahbar tomonidan tiklanadi.
 44. Nazorat, huquqni muhofaza qiluvchi yoki maxsus unvon va martaba darajasi bo‘lishi nazarda tutilgan boshqa organlardan xizmatga qabul qilingan yoki o‘tkazilgan shaxslarning maxsus unvonlari egallab turgan lavozimidan qat’i nazar, Milliy gvardiya qo‘mondoni tomonidan ushbu Nizom ilovasiga muvofiq beriladi.
 Ushbu tartib nazorat, huquqni muhofaza qiluvchi yoki maxsus unvonlar bo‘lishi nazarda tutilgan boshqa organlar bo‘linmalariga qabul qilingan yoki o‘tkazilgan xodimlarga ham qo‘llaniladi.
 45. Qurolli Kuchlar tarkibiga kiruvchi tuzilmalar va ta’lim muassasalaridan xizmatni davom ettirish uchun kelgan oddiy askar va serjantlar tarkibi harbiy xizmatchilariga (shartnoma asosida xizmat o‘tagan) lavozimga tayinlash to‘g‘risidagi buyruq bilan birga ularning harbiy unvonlariga muvofiq tenglashtirilgan maxsus unvonlar beriladi.
 46. Ushbu Nizomning 44 va 45-bandlarida belgilangan tartibda navbatdagi maxsus unvon berilgan xodimlarga ularni avvalgi ish joyida unvonda xizmat o‘tagan davri hisobga olinadi.
 47. Ushbu Nizomning 30-bandi uchinchi xatboshi, 44 yoki 45-bandlariga muvofiq maxsus unvonlar berilgan (shu jumladan mazkur Nizom kuchga kirgunga qadar xizmatga qabul qilingan yoki o‘tkazilgan) xodimlarga xizmat yillari uchun foizli ustama haq belgilashda ularning avvalgi ish joyidagi (foizli ustama to‘lash uchun belgilangan) xizmat yoki mehnat stajlari inobatga olinadi hamda ushbu davr xodim Milliy gvardiyadan bo‘shatilgan taqdirda, unga pensiya tayinlashda umumiy xizmat stajiga qo‘shib hisoblanadi.
 48. Yuqori yoki teng lavozimga vazifasini bajaruvchi etib tayinlagan xodimlarga navbatdagi maxsus unvonlar vazifa bajaruvchi etib tayinlangunga qadar egallagan lavozimining unvon pog‘onasi bo‘yicha beriladi.
 Agar vaqtincha lavozimni bajarish uchun tayinlangan xodimning avval egallagan lavozimining unvon pog‘onasi navbatdagi unvonni berish uchun mos kelmasa, uni navbatdagi maxsus unvonga tavsiya etish mumkin emas. Bunda lavozim vazifasini bajarish muddati olti oydan oshmasligi lozim.
 49. Xodimlar avval egallagan lavozimlaridagi shtat jadvali bo‘yicha o‘zgarishlar (shtatlar qisqarishi, unvon pog‘onasi ko‘tarilishi yoki tushirilishi) lavozim vazifasini bajaruvchi etib tayinlanganlaridan yoki o‘qishga kirganlaridan so‘ng inobatga olinmaydi.
 50. Maxsus unvonlar berish, ulardan mahrum qilish va ularni tiklashga doir hujjatlarni rasmiylashtirish hamda ularni ko‘rib chiqish tartibi Milliy gvardiya qo‘mondoni tomonidan belgilanadi.
 51. Milliy gvardiya xodimlarining asosiy lavozimlari bo‘yicha maxsus unvonlari ro‘yxati O‘zbekiston Respublikasi Prezidenti tomonidan, ularga tenglashtirilgan lavozimlar ro‘yxati esa Milliy gvardiya qo‘mondoni tomonidan tasdiqlanadi. 
 52. O‘zbekiston Respublikasi Prezidenti tomonidan tayinlanadigan va ozod etiladigan lavozimlardan tashqari, lavozimlarga tayinlash va ozod etish tartibi Milliy gvardiya qo‘mondoni tomonidan belgilanadi.
 53. Tayinlanishi uchun xodimlarning sog‘ligi inobatga olinishi talab etiladigan lavozimlar Milliy gvardiya qo‘mondoni tomonidan belgilanadi.
 54. Xodimlar lavozimga vakolatli boshliqlar tomonidan quyidagi qoidalarga rioya etgan holda tayinlanadi:
 a) xodimlarni lavozimga tayinlash ularning ma’lumoti, mutaxassisligi yoki lavozimga yaqin mutaxassislik, shuningdek, amaliy ish tajribasiga muvofiq amalga oshiriladi;
 b) bo‘sh lavozim vazifasini bajarishning uzluksiz muddati olti oydan, jamlangan lavozimda esa to‘rt oydan oshmasligi lozim;
 v) tashkiliy-shtat o‘zgarishlari bo‘lganida, shuningdek, xodimning hayoti va faoliyati bilan bog‘liq holatlar yuzaga kelganida u egallab turgan lavozimdan ozod qilinadi va o‘ttiz kundan ortiq bo‘lmagan muddatga, ayrim hollarda esa Milliy gvardiya qo‘mondonining ruxsati bilan ikki oydan oshmagan muddatga pul ta’minoti (oxirgi lavozimi bo‘yicha) saqlangan va xizmat stajini bir kuni bir kunga hisoblagan holda, Milliy gvardiyaning lavozimga tayinlash va ozod etish vakolatiga ega bo‘lgan bo‘linmalar ixtiyoriga olinadi.
 Milliy gvardiya ixtiyorida bo‘lish muddatini hisoblashda vaqtinchalik mehnatga layoqatsizlik davri (layoqatsizlik haqidagi hujjat bo‘lganida) yoki qo‘shimcha ta’tilda bo‘lish (bola parvarishlash ta’tilida bo‘lish vaqti bundan mustasno) inobatga olinmaydi.
 Xodimlarning Milliy gvardiya ixtiyorida belgilangan muddatdan ortiq bo‘lgani uchun haq to‘lanmaydi, bunda ushbu davrning bir kuni bir kunga tenglashtirilgan holda umumiy xizmat stajiga kiritiladi;
 g) xodim yoki uning oila a’zolari hayoti yoxud sog‘lig‘iga xavf yuzaga kelganida, shuningdek, ularning sog‘ligi holati tufayli xizmat (yashash) joyini o‘zgartirish zarur bo‘lganida, ushbu xodimni boshqa tuman (shahar, viloyat)ga xizmatga o‘tkazish lavozimga tayinlash vakolatiga ega boshliq tomonidan amalga oshiriladi;
 d) o‘zaro qarindosh bo‘lgan xodimlar (ota-ona, turmush o‘rtog‘i, aka-uka, opa-singil, farzandlar, shuningdek, turmush o‘rtog‘ining ota-onasi, aka-ukasi, opa-singillari), agar unda xizmat o‘tash birining ikkinchisiga bo‘ysunishi yoki nazorat ostida bo‘lishi bilan bog‘liq bo‘lsa, bir bo‘linmadagi lavozimlarga tayinlanishi mumkin emas;
 e) Milliy gvardiya ta’lim muassasalarining professor-o‘qituvchilar tarkibi lavozimlariga tegishli sohada kamida o‘n yillik ilmiy, pedagogik yoki amaliy ish tajribasiga ega bo‘lgan shaxslar shahodatlangan lavozimlar hisobidan tayinlanishi mumkin;
 j) xodimni egallab turgan lavozimdan chetlashtirishga doir jinoyat ishi bo‘yicha sud qarori chiqarilganda, u egallab turgan lavozimidan ozod etiladi hamda avvalgi xizmat vazifalarini bajarish bilan bog‘liq bo‘lmagan past yoki teng mavqeli lavozimga tayinlanadi yoxud Milliy gvardiyaning lavozimga tayinlash va ozod etish vakolatiga ega bo‘lgan bo‘linmalari ixtiyorida qoldiriladi.
 Egallab turgan lavozimidan chetlashtirilgan xodimni Milliy gvardiyadan bo‘shatish yoki uni avvalgi yoxud teng mavqeli lavozimga tayinlash masalasi bunga vakolatli boshliqlar tomonidan sud qarori asosida hal etiladi.
 Xodimni egallab turgan lavozimidan qonunga xilof tarzda chetlashtirish tufayli yuzaga kelgan majburiy progulning bir yildan ortiq bo‘lmagan muddati uchun unga pul ta’minoti tarzida haq to‘lanadi.
 55. Xodimni lavozimdan lavozimga o‘tkazish quyidagi tartibda amalga oshiriladi:
 yuqori lavozimga — bosqichma-bosqich, ularning ishchanlik va axloqiy-kasbiy qobiliyatlari, yuqori lavozimdagi majburiyatlarni bajarishda topshirilgan uchastkalarda erishgan yutuqlari va ko‘rsatgan natijalari, murakkab sharoitlarda vazifalarni bajarish qobiliyatiga baho berilgan holda;
 teng lavozimga — xizmat zarurati yuzasidan, o‘zining xohishiga ko‘ra, sog‘ligi bo‘yicha (harbiy-tibbiy komissiya xulosasi asosida), oilaviy sharoitiga ko‘ra, sud qarori asosida lavozimdan chetlashtirish yoki bo‘sh lavozimlarni jamlash zarurati yuzaga kelganda xodimning kasbiy va shaxsiy xislatlarini inobatga olib, uning egallab turgan lavozimidagi amaliy tajribasidan foydalanish maqsadida, shuningdek, tashkiliy-shtat o‘zgarishlari bo‘lganida;
 past lavozimga — o‘zining xohishiga ko‘ra, sog‘ligi bo‘yicha (harbiy-tibbiy komissiya xulosasi asosida), attestatsiya tartibida egallab turgan lavozimiga noloyiq deb topilganida, intizomiy jazo chorasi sifatida egallab turgan lavozimidan ozod etilganda, shuningdek, tashkiliy-shtat o‘zgarishlari bo‘lganida yoki sud qarori asosida lavozimidan chetlashtirilganligi sababli teng lavozimga o‘tkazish imkoniyati bo‘lmaganda yoki mustahkamlash tariqasida.
 Boshliqning xodimni past lavozimga o‘tkazish haqidagi buyrug‘ida buning asoslari ko‘rsatiladi.
 56. Yuqori, teng yoki past lavozimlar egallab turgan lavozim bilan nazarda tutilgan maxsus unvonga muvofiq, maxsus unvonlar teng bo‘lganida esa — lavozim maoshi miqdori bo‘yicha aniqlanadi.
 57. Egallab turgan lavozimiga noloyiqligi sababli yoki intizomiy jazo tariqasida past lavozimga tayinlangan xodimlarni xizmat bo‘yicha ko‘tarish ularning kasbiy va shaxsiy xislatlari, sog‘ligi, ish natijalari va xizmat vazifalarini bajarish bo‘yicha ko‘rsatgan qobiliyatidan kelib chiqib, kamida bir yildan keyin amalga oshiriladi.
 58. Xizmat joyi o‘zgargan xodim Milliy gvardiya xizmat bo‘yicha ko‘chirish haqida buyruqni yoki yozma xabarni olgan kunidan so‘ng o‘n kundan kechikmasdan moddiy va ishonib berilgan mulkni topshirganidan keyin, xizmat joyiga safarbar qilinishi lozim, xodim navbatdagi ta’tilda yoki davolanishda bo‘lgan hollar bundan mustasno.
 59. Milliy gvardiya oliy harbiy ta’lim muassasalariga hamda harbiy va ixtisoslashtirilgan oliy ta’lim muassasalariga, shu jumladan kasbiy tayyorgarlikka o‘qishga qabul qilingan xodimlar egallab turgan lavozimlaridan ozod etiladi va kursantlar (tinglovchilar) safiga kiritiladi.
 60. Xodimni maxfiy hujjatlar bilan ishlashi uchun belgilangan lavozimga tayinlashda unga davlat sirini tashkil qiluvchi ma’lumotlarga ruxsatnoma berish belgilangan tartibda rasmiylashtiriladi. 
 Davlat sirini tashkil etuvchi ma’lumotlarga ruxsatnomasi bo‘lmagan xodimni maxfiy hujjatlar bilan ishlashi belgilangan lavozimga tayinlashga yo‘l qo‘yilmaydi.
 Xodim davlat sirini tashkil etuvchi ma’lumotlarga ruxsatnomadan belgilangan tartibda mahrum qilinganda, egallab turgan lavozimidan ozod etiladi va maxfiy hujjatlar bilan ishlash talab etilmaydigan lavozimga o‘tkaziladi.
 61. Milliy gvardiyada rahbar lavozimlarini egallagan xodimlar faoliyatining samaradorligini oshirish, korrupsiya va vakolatlar suiiste’mol qilinishining oldini olish, shaxsiy tarkib o‘rtasida sog‘lom muhitni ta’minlash maqsadida xodimlar amaliy ish tajribasini va kasbiy tayyorgarlik darajasini inobatga olgan holda teng lavozimga, jumladan boshqa tuman (shahar, viloyat) yoki tarkibiy tuzilmaga, qoida tariqasida, egallab turgan lavozimida besh yil ishlaganidan so‘ng rotatsiya tartibida o‘tkazilishi mumkin. 
 62. Xodimlarni Milliy gvardiya ixtiyorida qoldirish, rotatsiya qilish hamda xodimlarni harbiy xizmatchi lavozimlariga, harbiy xizmatchilarni xodimlar lavozimlariga tayinlash tartibi Milliy gvardiya qo‘mondoni tomonidan belgilanadi.
 63. Milliy gvardiya uchun xodimlarni tayyorlash Milliy gvardiya ta’lim muassasalari, oliy harbiy va ixtisoslashtirilgan ta’lim muassasalari hamda Toshkent davlat yuridik universitetining Ixtisoslashtirilgan filialida, shuningdek, xalqaro shartnomalar asosida xorijiy davlatlar ta’lim muassasalarida amalga oshiriladi.
 Xorijiy davlatlar ta’lim muassasalarida o‘qish uchun tanlov o‘tkazish tartibi va shartlari Milliy gvardiya qo‘mondoni tomonidan belgilanadi.
 64. Xizmatga qabul qilingan fuqarolar (kursantlar va tinglovchilar bundan mustasno) majburiy tartibda maxsus kasbiy (boshlang‘ich) tayyorgarlikdan o‘tadi.
 65. Xodim boshqa turdagi kasbiy faoliyat bilan bog‘liq lavozimga tayinlanganda yoki uni yangi yo‘nalishlar bo‘yicha tayyorlash zarur bo‘lganida qayta tayyorgarlikdan o‘tishi shart.
 66. Xodimlar Milliy gvardiya ta’lim muassasalarida Milliy gvardiya qo‘mondoni tomonidan tasdiqlanadigan dasturlar asosida malaka oshiradi.
 Milliy gvardiya ta’lim muassasalarida nazarda tutilmagan mutaxassisliklar bo‘yicha xodimlarning malakasini oshirish Toshkent davlat yuridik universitetining Ixtisoslashtirilgan filialida, O‘zbekiston Respublikasining boshqa ta’lim muassasalarida yoki xorijiy davlatlar ta’lim muassasalarida tashkil etiladi.
 67. Xodimlarning xizmat, jangovar va jismoniy tayyorgarligini, ma’naviy-axloqiy darajasini oshirish uchun Milliy gvardiyada tizimli ravishda xizmat, jangovar va jismoniy tayyorgarlik mashg‘ulotlari tashkil etiladi.
 Xodim maxsus tayyorgarlikdan, shuningdek, jismoniy kuch ishlatish, maxsus vositalar va o‘qotar qurol qo‘llash bilan bog‘liq sharoitlarda harakatlanishga kasbiy yaroqliligi bo‘yicha har yilgi tekshiruvdan o‘tishi shart. Maxsus tayyorgarlikdan o‘tgan xodimga tegishli sertifikat beriladi.
 68. Xodimlarni maxsus kasbiy (boshlang‘ich) tayyorlash, qayta tayyorlash va ularning malakasini oshirish, shuningdek, xizmat o‘tash vaqtida xizmat, jangovar va jismoniy tayyorgarlikdan o‘tishini tashkil etish tartibi va shartlari Milliy gvardiya qo‘mondoni tomonidan belgilanadi.
 69. O‘zbekiston Respublikasi Oliy Majlisining Qonunchilik palatasi deputatligiga, Senati a’zoligiga, Qoraqalpog‘iston Respublikasi Jo‘qorg‘i Kengesi, viloyat, tuman va shahar xalq deputatlari Kengashlari deputatligiga saylangan (tayinlangan), O‘zbekiston Respublikasi Prezidentining Farmoni, qarori, farmoyishi, shuningdek, roziligiga yoxud O‘zbekiston Respublikasi Vazirlar Mahkamasining qaroriga, farmoyishiga asosan boshqa davlat organlariga yoki ularning tasarrufidagi tashkilotlarga tayinlangan, xuddi shuningdek, Milliy gvardiya qo‘mondonining buyrug‘i bilan boshqa davlat organlarining ta’lim muassasalariga o‘qishga yuborilgan xodimlar egallab turgan lavozimidan ozod etilib, Milliy gvardiya kadrlarining amaldagi zaxirasiga (keyingi o‘rinlarda — kadrlar zaxirasi) kiritiladi.
 70. Agarda qonunchilikda boshqa tartib nazarda tutilmagan bo‘lsa, kadrlar zaxirasiga kiritilgan xodimlar ushbu Nizomda belgilangan tartibda xizmat o‘taydi.
 71. Kadrlar zaxirasiga kiritilgan xodimlarning lavozimi o‘zgarganda (boshqa lavozimga tayinlangan, lavozimdan ozod qilingan, o‘qishdan chetlashtirilgan), ular rag‘batlantirilgan, shuningdek, intizomni buzgan taqdirda, ular faoliyat ko‘rsatayotgan davlat organlari yoki ularning tasarrufidagi tashkilotlar, ta’lim muassasalari rahbarlari bu haqda Milliy gvardiyani yozma ravishda xabardor qiladi.
 72. Kadrlar zaxirasiga kiritilgan xodimlarni davlat mukofotiga tavsiya etish, Milliy gvardiyada xizmatda bo‘lishning belgilangan chegaradagi yoshiga to‘lganida xizmat muddati ular faoliyat olib borayotgan davlat organlari yoki ularning tasarrufidagi tashkilotlar, shuningdek, ta’lim muassasalari rahbarlarining taqdimnomasiga asosan qonun hujjatlarida belgilangan tartibda uzaytiriladi.
 73. Kadrlar zaxirasiga kiritilgan xodimlarga maxsus unvonlar quyidagi tartibda beriladi: 
 “polkovnik” maxsus unvonigacha, shu jumladan “polkovnik” unvoni ham — avval egallagan lavozimidan qat’i nazar, xodim faoliyat olib borayotgan davlat organlari yoki ularning tasarrufidagi tashkilotlar, shuningdek, ta’lim muassasalari rahbarlarining kiritgan tavsiyanomasiga ko‘ra, mazkur Nizomda belgilangan tartibda Milliy gvardiya qo‘mondoni tomonidan;
 generallar tarkibining maxsus unvonlari — Milliy gvardiya qo‘mondoni hamda ular faoliyat ko‘rsatayotgan davlat organlari yoki ularning tasarrufidagi tashkilotlar rahbarlarining birgalikdagi tavsiyanomasiga ko‘ra, O‘zbekiston Respublikasi Prezidenti tomonidan.
 74. Kadrlar zaxirasiga kiritilgan xodimlarga ta’tillar, shuningdek, xorijiy davlatlarga borishlari uchun ruxsatnomalar ular faoliyat olib borayotgan davlat organlari yoki ularning tasarrufidagi tashkilotlar, ta’lim muassasalari rahbarlarining ruxsati bilan rasmiylashtiriladi.
 75. Kadrlar zaxirasiga kiritilgan xodimlar xizmatni o‘tash tartibi bilan bog‘liq o‘zgarishlardan xabardor bo‘lishlari, lavozimi o‘zgarganida (boshqa lavozimga tayinlanganida, lavozimidan ozod etilganida, o‘qishdan chetlashtirilganida), mukofotlanganida, intizom buzilishiga yo‘l qo‘yganida, shuningdek, o‘zlariga nisbatan jinoyat ishi qo‘zg‘atilganida Milliy gvardiyaga yozma ravishda axborot berishi shart.
 76. Kadrlar zaxirasiga kiritilgan xodimlar nikohdan o‘tganida, oilasi tarkibida boshqa o‘zgarishlar bo‘lganida, qarindoshlariga (ota-ona, er-xotin, aka-uka, opa-singil, o‘g‘il-qizlar, shuningdek, er-xotinlarning ota-onalari, aka-ukalari, opa-singillari va bolalari) nisbatan jinoyat ishi qo‘zg‘atilganida uch ish kuni ichida, mehnat ta’tili yoki xizmat safarida bo‘lganida esa ta’til va safar tugashi bilan darhol Milliy gvardiyaga yozma ravishda xabar beradilar.
 77. Kadrlar zaxirasiga kiritilgan xodimlar xizmat majburiyatlarini bajarish (o‘qish) muddati yakunlanganidan so‘ng davlat organlari yoki ularning tasarrufidagi tashkilotlar, shuningdek, ta’lim muassasalari tomonidan Milliy gvardiya ixtiyoriga qaytarib yuboriladi.
 78. Milliy gvardiyaga qaytgan xodim Milliy gvardiya qo‘mondonining buyrug‘i bilan kadrlar zaxirasidan chiqariladi va avvalgi, unga teng yoki yuqori lavozimga tayinlanadi.
 79. Intizom buzilishi va boshqa salbiy sabablarga ko‘ra davlat organlari yoki ularning tasarrufidagi tashkilotlardagi lavozimidan ozod etilib, shuningdek, o‘qishdan chetlashtirilib, Milliy gvardiyaga qaytarib yuborilgan xodimni lavozimga tayinlash yoki xizmatdan bo‘shatish ushbu Nizomda belgilangan tartibda amalga oshiriladi.
 80. Kadrlar zaxirasiga kiritilgan xodimlar ta’lim muassasalarini tamomlaganidan so‘ng o‘qish davrida olgan ma’lumoti va mutaxassisligiga hamda amaliy ish tajribasidan kelib chiqib lavozimga tayinlanadi.
 81. Xizmatda bo‘lishning belgilangan chegara yoshiga yetgan yoki xizmatni davom ettirish istagi bo‘lmagan xodimlar kadrlar zaxirasiga kiritilguniga qadar egallagan lavozimi bo‘yicha mazkur Nizomga muvofiq xizmatdan bo‘shatiladi.
 82. Kadrlar zaxirasiga kiritilgan xodimlar va ularning oila a’zolari xizmat (o‘qish) vaqtida, shuningdek, bo‘shatilganidan so‘ng qonun hujjatlari va mazkur Nizomda Milliy gvardiya xodimlari va ularning oila a’zolari uchun belgilangan barcha turdagi ta’minot, huquq, imtiyoz va boshqa afzalliklardan foydalanadi.
 83. Kadrlar zaxirasiga kiritilgan xodimlarning davlat organlari yoki ularning tasarrufidagi tashkilotlar, shuningdek, ta’lim muassasalarida lavozim majburiyatlarini bajarish (o‘qish) davri ularga xizmat qilgan yillari uchun ustamani to‘lash, navbatdagi maxsus unvonni olish va pensiya tayinlash uchun O‘zbekiston Respublikasi Milliy gvardiyasidagi xizmat stajiga qo‘shib hisoblanadi.
 84. Milliy gvardiyada attestatsiya xodimlarning bilim darajasini, ishga munosabatini, kasbiy tayyorgarligini, egallab turgan lavozimiga loyiqligini xolisona baholash, mamlakatimizda olib borilayotgan davlat siyosatining mazmun-mohiyatidan xabardorligi darajasini aniqlash, shuningdek, xizmat intizomini mustahkamlash va zimmasiga yuklatilgan vazifalarni bajarish chog‘ida ularning mas’uliyatini oshirish maqsadlarida o‘tkaziladi.
 Attestatsiya oshkoralik, talabchanlik, prinsipiallik va xayrixohlik vaziyatida o‘tishi lozim.
 85. Xodimlar xizmat davrida navbatdagi va navbatdan tashqari attestatsiyadan o‘tadilar.
 86. Navbatdagi attestatsiyadan o‘tkazish muddati lavozimga tayinlangan va oxirgi attestatsiyadan o‘tkazilgan kundan boshlab hisoblanadi.
 Navbatdagi attestatsiya besh yilda bir marta yoki navbatdagi maxsus unvon berish uchun o‘tkaziladi.
 Quyidagi xodimlar navbatdagi attestatsiyadan o‘tmaydilar:
 O‘zbekiston Respublikasi Prezidenti tomonidan lavozimga tayinlanganlar;
 egallab turgan lavozimida bir yildan kam muddat xizmat qilganlar;
 xizmat safarida, davolanishda (davolash-profilaktika muassasalarida vaqtincha xizmatdan ozod qilish varaqasi yoki ma’lumotnomasi berilgan holda) va malaka oshirishda bo‘lganlar;
 kadrlar zaxirasiga kiritilganlar. Ushbu toifadagi xodimlar kadrlar zaxirasidan chiqarilib, Milliy gvardiyadagi lavozimga tayinlangan kundan boshlab kamida bir yil o‘tganidan so‘ng umumiy tartibda attestatsiyadan o‘tadilar;
 homiladorlik, tug‘ish va bolani parvarish qilish ta’tilida bo‘lganlar. Bolani parvarish qilish ta’tilida bo‘lgan xodimlar xizmat vazifalarini bajarishga kirishganlaridan so‘ng kamida bir yil o‘tganidan so‘ng attestatsiyadan o‘tadilar.
 87. Navbatdan tashqari attestatsiyadan:
 yuqori lavozimga, xizmat muddatini uzaytirishga va davlat mukofotiga tavsiya etilayotganida;
 ish ko‘rsatkichlari past bo‘lgan, kasbiy yaroqliligini aniqlash bo‘yicha tekshiruvdan o‘ta olmagan, xizmat intizomini qo‘pol tarzda buzgan yoki muntazam buzib kelayotgan, Milliy gvardiya xodimining sha’niga putur yetkazuvchi nojo‘ya harakatlar sodir etgan xodimlar o‘tadilar.
 Navbatdan tashqari attestatsiya o‘tkazish haqidagi qarorni lavozimga tayinlash vakolatiga ega bo‘lgan boshliq qabul qiladi.
 88. O‘zbekiston Respublikasi Prezidenti yoki Milliy gvardiya qo‘mondonining qaroriga asosan xodimlar navbatdan tashqari attestatsiyadan o‘tkazilishi mumkin, buning uchun maxsus komissiya tuziladi.
 89. Attestatsiyani tashkil qilish va o‘tkazish, attestatsiya komissiyalari tarkibini shakllantirish va tasdiqlash tartibi Milliy gvardiya qo‘mondoni tomonidan belgilanadi.
 90. Xodimlarga quyidagi ta’tillar beriladi:
 yillik asosiy ta’til;
 homiladorlik va tug‘ish, bolalarni parvarish qilish ta’tillari;
 kasallik bo‘yicha (harbiy-tibbiy komissiya xulosasiga asosan) ta’til;
 o‘qish bilan bog‘liq ta’til — oliy ta’lim muassasalarida sirtqi ta’lim shaklida o‘qiyotgan xodimlar uchun;
 ijodiy ta’til — amaliy faoliyatni ilmiy ish bilan birga olib borayotgan xodimlarga dissertatsiyasini yakunlashi uchun; 
 qo‘shimcha ta’til — O‘zbekiston Respublikasi oliy ta’lim muassasalariga o‘qishga kirish imtihonlarni topshirishi uchun, oilaviy sharoiti bo‘yicha, jangovar harakatlarda va favqulodda vaziyatlar oqibatlarini bartaraf etishda qatnashganlarga.
 Shuningdek, xodimlarga qonun hujjatlarida nazarda tutilgan boshqa asoslar bo‘yicha ham ta’tillar berilishi mumkin.
 91. Xodimlarga dam olish va ish qobiliyatini tiklashlari uchun ta’tilni o‘tkazish joyiga borish va qaytish uchun zarur bo‘lgan, biroq uch kalendar kundan oshmaydigan vaqt qo‘shilgan (bayram kunlari hisobga olinmagan, lavozimi va pul ta’minoti saqlangan) holda davomiyligi o‘ttiz kalendar kun bo‘lgan yillik asosiy ta’til beriladi.
 92. Xodimlarga birinchi xizmat yili uchun beriladigan ta’tilning davomiyligi ular xizmatga qabul qilingan kundan boshlab kalendar yilning oxirigacha bo‘lgan vaqtga mutanosib ravishda har to‘liq oy xizmat uchun ta’tilning ikki yarim kun hisobida ta’til muddatini to‘liq bir kungacha yetkazish tomoniga yaxlitlash yo‘li bilan hisoblanadi. Muddati o‘n kalendar kundan kam bo‘lgan ta’til xodimning xohishiga ko‘ra keyingi yili asosiy ta’til bilan birga qo‘shib berilishi mumkin.
 Bunda ushbu ta’til xodimni dastlabki sinov muddatini o‘tganidan so‘ng beriladi. 
 Milliy gvardiya qo‘mondoni asosiy ta’tilni xodim dastlabki sinov muddatini o‘taganidan so‘ng xizmatining birinchi yilining istalgan davrida berish huquqiga ega.
 93. Xodimning belgilangan xizmat muddatini o‘tagandan keyin yillik asosiy ta’tiliga qo‘shimcha ravishda kalendar hisobida davomiyligi quyidagicha bo‘lgan haq to‘lanadigan qo‘shimcha ta’til beriladi:
 o‘n yillik xizmatidan so‘ng — besh kun;
 o‘n besh yillik xizmatidan so‘ng — o‘n kun;
 yigirma yillik xizmatidan so‘ng — o‘n besh kun.
 94. Yillik asosiy ta’til davrida xodim O‘zbekiston Respublikasi Ichki ishlar organlarining davolash-profilaktika muassasalarida vaqtincha xizmatdan ozod qilish varaqasi yoki ma’lumotnomasi berilgan holda davolanganida ta’til ushbu muddatga uzaytiriladi.
 95. Favqulodda holatlar davri belgilangan, tabiiy ofat hududi deb e’lon qilingan yoki ularga tenglashtirilgan joylarda xizmat o‘tagan xodimlarga ular foydalanmagan yillik asosiy ta’til ularning xohishiga ko‘ra keyingi yilning asosiy ta’tiliga qo‘shib beriladi.
 96. Xodimlar Milliy gvardiyaning boshqa bo‘linmalariga o‘tkazilgan taqdirda, ularning foydalanilmay qolgan yillik asosiy ta’tili yangi xizmat joyi bo‘yicha beriladi.
 97. Xodimga yiliga bir marotaba qonun hujjatlarida belgilangan tartibda O‘zbekiston Respublikasi hududi doirasida yillik asosiy ta’tilni o‘tkazadigan joyiga, shuningdek, sanatoriy-kurortlarda davolanish joylariga borishi va qaytishi uchun sarflagan yo‘l xarajatlari to‘lab beriladi.
 98. Xodimlarga yillik asosiy ta’til xohishiga ko‘ra ikki qismga bo‘lib berilishi mumkin. Bunda, ta’tilning bir qismi o‘n besh ish kunidan kam bo‘lmasligi kerak. Ushbu holatda ta’til guvohnomasi ta’tilning har bir qismi uchun alohida rasmiylashtiriladi.
 99. Ayol xodimlarga homiladorlik va tug‘ish, bolani parvarishlash uchun qonun hujjatlarida belgilangan tartibda ta’til beriladi. Bunda ularga qonunchilikda belgilangan qo‘shimcha imtiyoz, kafolat va kompensatsiyalar tatbiq etiladi.
 Bola (bolalarni) asrab olgan xodimlarga qonun hujjatlariga muvofiq bolani parvarishlash uchun ta’til beriladi. Ayol xodimlarga homiladorlik va tug‘ish ta’tili pul ta’minoti saqlangan holda, bolani parvarishlash ta’tili esa pul ta’minoti saqlanmagan holda qonun hujjatlarida belgilangan muddat va tartibda beriladi. 
 Qonunchilikda belgilangan alohida hollarda bolani parvarishlash ta’tili erkak xodimlarga ham berilishi mumkin.
 Homiladorlik va tug‘ish ta’tillari navbatdagi ta’til hisobiga qo‘shilmaydi. Homiladorlik va tug‘ish ta’tili oldidan yoki bevosita undan keyin ayol xodimlarga ularning xohishiga ko‘ra joriy yil uchun navbatdagi ta’til beriladi.
 Bolani parvarishlash uchun ta’til tugaydigan yildagi navbatdagi ta’til kalendar yilning oxirigacha ushbu ta’til tugagan kundan boshlab kalendar yilining oxirigacha bo‘lgan vaqtga mutanosib ravishda har to‘liq oy xizmat uchun ikki yarim kun hisobida hisoblanadi va ushbu Nizomning 92-bandida belgilangan talablar hisobga olingan holda beriladi. 
 Bolani parvarish qilish ta’tillari davrida xodimning lavozimi saqlanadi va ushbu ta’tillar muddati xizmat stajiga (shu jumladan mutaxassisligi bo‘yicha xizmat stajiga ham) qo‘shiladi, lekin hammasini jamlaganda uch yildan oshmasligi kerak. Bunda xizmat muddati har bir kuni bir kunga tenglashtirilgan holda hisoblanadi.
 100. Xodimlarga kasalligi bo‘yicha ta’tillar harbiy-tibbiy komissiyaning xulosasi asosida beriladi. Ushbu ta’tilning davomiyligi harbiy-tibbiy ekspertizasiga oid qonun hujjatlariga muvofiq belgilanadi.
 Kasallik sababli ta’tilda bo‘lishning uzluksiz umumiy muddati to‘rt oydan oshmasligi lozim. Ayrim kasalliklar bo‘yicha davolanishda bo‘lish uchun ko‘proq muddat talab qilingan hollarda, qonun hujjatlarida belgilangan tartibda uzaytirilishi mumkin.
 Xodimlar kasallik bo‘yicha ta’tilda uzluksiz bo‘lishning belgilangan muddati tugaganidan so‘ng keyingi xizmatga yaroqliligini hal qilish uchun harbiy-tibbiy komissiyada guvohlantirilishi lozim.
 Xodimning xizmat majburiyatlarini bajarishda olingan yaradorligi (shikastlanish, jarohatlar)ni davolashda bo‘lgan davri, jarohat prognozini inobatga olgan holda ma’lum bir muddat bilan cheklanmaydi. Shaxslarning mazkur toifasi davolanish tugagandan so‘ng harbiy-tibbiy guvohlantirilishidan o‘tkaziladi.
 Kasallik sababli berilgan ta’til yillik asosiy ta’til hisobiga kiritilmaydi.
 Xodim xizmatdan bo‘shatilayotganda, unga kasalligi sababli ta’til berilmaydi.
 101. Oliy ta’lim muassasasi yoki ilmiy tadqiqot muassasasining mustaqil izlanuvchisi bo‘lgan xodimlarga dissertatsiyalarini yakunlashlari uchun qonunchilikda belgilangan tartibda ijodiy ta’til beriladi.
 102. Oliy ta’lim muassasasiga kirish imtihonlari topshirish uchun ruxsat olgan xodimlarga ta’lim muassasasiga borish va u yerdan qaytish vaqtini hisobga olgan holda, kamida o‘n besh kalendar kuni davom etadigan va pul ta’minoti saqlanmaydigan qo‘shimcha ta’til beriladi.
 Oliy ta’lim muassasalarida sirtdan o‘qiyotgan xodimlarga imtihonlar, sinovlar va boshqa o‘quv ishlarini topshirish davrida sessiya muddatiga pul ta’minoti saqlangan holda ta’til beriladi. 
 103. Xodimlarga oilasidagi kechiktirib bo‘lmaydigan ijtimoiy-maishiy masalalarni hal etish, qarindoshlik burchini bajarish bilan bog‘liq bo‘lgan, shuningdek, boshqa uzrli sabablarga ko‘ra ta’tilni o‘tkazish joyiga borish va qaytish uchun vaqt hisobga olinmagan, pul ta’minoti saqlanmagan holda o‘n kungacha qisqa muddatli qo‘shimcha ta’til berilishi mumkin.
 104. Xodimlarga yillik asosiy ta’til joriy kalendar yili davomida berilmagan bo‘lsa, ushbu ta’til keyingi yilning birinchi choragida berilishi lozim.
 105. Xodimni ta’tildan faqat xizmat yuzasidan o‘ta zarur hollardagina o‘zining roziligi va xizmatga qabul qilish vakolatiga ega boshliqning yozma qarori bilan chaqirib olishga yo‘l qo‘yiladi. 
 Ta’tildan chaqirib olinganida uning foydalanilmay qolgan qismi, qoida tariqasida, joriy yilda beriladi.
 Agar yillik asosiy ta’tilning foydalanilmagan qismi o‘n kun va undan ortiq bo‘lsa, xodimga ta’til o‘tkazadigan joyiga borishi uchun pul mablag‘i beriladi, ammo masofa uni chaqirib olingan aholi punktidan uzoq bo‘lmasligi kerak.
 106. Ushbu Nizomning 135-bandi “a”, “b”, “v”, “g”, “d” va “e” kichik bandlari asosida xizmatdan bo‘shatilayotgan xodimlarga ishdan bo‘shatish haqida qaror qabul qilingan kalendar yili uchun haq to‘lanadigan har yilgi asosiy va qo‘shimcha ta’tillar beriladi.
 Boshqa asoslarga ko‘ra xizmatdan bo‘shatilayotgan xodimlarga foydalanilmagan haq to‘lanadigan asosiy va qo‘shimcha ta’tillar uchun pul kompensatsiyasi to‘lanadi.
 107. Xodimlarga ta’tillar berish, ta’tildan chaqirib olish, shuningdek, ularni muddatlarini hisoblash tartibi va shartlari Milliy gvardiya qo‘mondoni tomonidan belgilanadi.
 108. Xodim o‘z faoliyatining asosiy vazifalari va yo‘nalishlari talablaridan kelib chiqqan holda, egallab turgan lavozimi bo‘yicha xizmat vazifalarini bajarishda davlat organining vakili sifatida ish yuritadi va davlat himoyasi ostida bo‘ladi.
 109. Xodimning xizmat vazifalarini bajarish chog‘ida o‘z vakolatlari doirasidagi qonuniy talablari barcha fuqarolar va mansabdor shaxslar tomonidan bajarilishi majburiydir. Xodimning qonuniy talablarini bajarmaslik va uning xizmat vazifalarini bajarishga to‘sqinlik qiluvchi xatti-harakatlar (harakatsizlik) qonun hujjatlariga muvofiq javobgarlikni keltirib chiqaradi.
 110. Xodim tomonidan jismoniy kuch ishlatish, maxsus vositalarni yoki o‘qotar qurolni qo‘llash qonun asosida amalga oshirilgan bo‘lsa, bunda u jismoniy va yuridik shaxslarga yetkazilgan zarar uchun javobgar bo‘lmaydi. 
 Xodimlarning jismoniy kuch ishlatishi, maxsus vositalarni yoki o‘qotar qurolni qo‘llashining asosliligi qonun hujjatlariga muvofiq aniqlanadi.
 111. Xodim xizmat majburiyatlarini bajarish vaqtida zarur mudofaa yoki oxirgi zarurat holatida, ijtimoiy xavfli qilmish sodir etgan shaxsni ushlash yoxud buyruq yoki boshqa vazifani ijro etish vaqtida, shuningdek, kasb faoliyatiga bog‘liq asosli tavakkalchilik qilish oqibatida zarar yetkazsa, uni javobgarlikdan ozod qilish masalasi qonun hujjatlarida belgilangan tartibda hal etiladi.
 112. Xodim xizmat majburiyatlarini bajarish chog‘ida faqat bevosita yoki to‘g‘ridan to‘g‘ri boshlig‘iga bo‘ysunadi.
 113. Qonun bilan to‘g‘ridan to‘g‘ri vakolat berilgan shaxslardan tashqari hech kim xodimning qonuniy faoliyatiga aralashish, xodimni qonun bilan Milliy gvardiyaga yuklatilmagan majburiyatlarni bajarishga majburlash huquqiga ega emas. 
 Xodim o‘z ish yurituvida bo‘lgan ishlar va materiallarning mohiyati bo‘yicha hech qanday tushuntirish berishga, shuningdek, ularni, shu jumladan fuqarolarning huquqlari, erkinliklari va qonuniy manfaatlariga daxldor bo‘lgan hujjatlarni tanishib chiqish uchun taqdim etishga majbur emas, qonun hujjatlarida nazarda tutilgan hollar va tartiblar bundan mustasno.
 114. Xodimlarni ijtimoiy himoya qilish quyidagilar orqali ta’minlanadi:
 sog‘lig‘ini saqlash;
 pul ta’minotini to‘lash;
 uy-joy maydoni bilan ta’minlash;
 mol-mulkiga yetkazilgan zararning o‘rnini qoplash;
 xizmat majburiyatlarini bajarish chog‘ida transport vositalaridan imtiyozli foydalanish;
 davlat pensiya ta’minoti;
 davlat sug‘urtasi;
 ijtimoiy yordam ko‘rsatish;
 qonun hujjatlarida nazarda tutilgan boshqa chora-tadbirlar.
 115. Xodimlar belgilangan namunadagi bepul kiyim-bosh bilan ta’minlanadilar.
 116. Milliy gvardiya xodimlari, qonun hujjatlari bilan bepul davolanish imtiyozi bo‘lgan pensionyerlari hamda ularning oila a’zolariga tibbiy-sanitariya yordami (ortopedik, stomatologiya va ortodontiya yordami bundan mustasno) ichki ishlar organlari davolash-profilaktika muassasalari tomonidan ichki ishlar organlari xodimlari uchun qonun hujjatlarida belgilangan tartibda bepul amalga oshiriladi.
 Milliy gvardiya xodimlari, qonun hujjatlari bilan bepul davolanish imtiyozi bo‘lgan pensionyerlari sanatoriy-kurort sharoitida davolanish uchun yiliga bir marta imtiyozli yo‘llanmalar bilan ta’minlanadi. 
 Sanatoriy-kurort sharoitida davolanish va tibbiy reabilitatsiya tadbirlarini tashkil etish ichki ishlar organlari xodimlari uchun qonun hujjatlarida belgilangan tartibda amalga oshiriladi.
 Milliy gvardiya xodimlari safiga qabul qilinayotgan nomzodlar, xodimlar, pensionyerlar hamda ularning oila a’zolarini tibbiy ko‘rikdan o‘tkazish ichki ishlar organlari tizimidagi harbiy-tibbiy komissiyalar tomonidan ichki ishlar organlari xodimlari uchun qonun hujjatlarida belgilangan tartibda amalga oshiriladi.
 Milliy gvardiya xodimlari, pensionyerlari hamda ularning oila a’zolari ichki ishlar organlari davolash-profilaktika muassasalarida statsionar ravishda davolanganda ularning ovqatlanishi uchun pul to‘lash qonun hujjatlarida belgilangan tartibda amalga oshiriladi.
 Milliy gvardiya tasarrufidagi obyektlarda sanitariya nazoratini hamda epidemiologik surishtiruv ishlarini olib borish Milliy gvardiya tizimidagi tibbiyot xizmatlari tomonidan amalga oshiriladi.
 117. Milliy gvardiya xodimlari belgilangan tartibda har yili dispanserizatsiyadan o‘tkaziladilar.
 118. Xodimlarning farzandlari yashayotgan joydagi maktabgacha ta’lim tashkilotlariga, shuningdek, Milliy gvardiya hamda Ichki ishlar vazirligi maktabgacha ta’lim tashkilotlariga va yozgi sog‘lomlashtirish oromgohlariga navbatsiz va imtiyozli ravishda joylashtiriladi.
 Milliy gvardiya maktabgacha ta’lim muassasalari va yozgi sog‘lomlashtirish oromgohlariga qabul qilish tartibi va shartlari Milliy gvardiya qo‘mondoni tomonidan belgilanadi.
 119. O‘zbekiston Respublikasi Vazirlar Mahkamasi, Qoraqalpog‘iston Respublikasi Jo‘qorg‘i Kengesi, mahalliy davlat hokimiyati organlari xodimlariga, shuningdek, Milliy gvardiyadan bo‘shatilgan fuqarolarga hamda ularning oila a’zolariga ushbu Nizomda nazarda tutilmagan boshqa imtiyoz, kafolat va kompensatsiyalar qonunchilikda belgilangan manbalar hisobidan ham berilishi mumkin.
 120. Xizmat muddati, pedagogik ish staji, shuningdek, ilmiy unvoni mavjudligi uchun xodimlarga qonun hujjatlarga muvofiq ustama haqlar to‘lanadi.
 Xizmat muddatini hisoblash tartibi Milliy gvardiya qo‘mondoni tomonidan belgilanadi.
 121. Xizmat vazifalarini vijdonan bajarib kelayotgan, yuksak kasbiy tayyorgarlik darajasiga erishgan, yuksak ma’naviy-axloqiy xislatlarga ega bo‘lgan, shuningdek, o‘z faoliyatida yuqori natijalarni ko‘rsatgan xodimlarga har oylik qo‘shimcha to‘lovni nazarda tutuvchi “uchinchi toifa mutaxassisi”, “ikkinchi toifa mutaxassisi”, “birinchi toifa mutaxassisi” va “usta” malaka toifalari beriladi.
 Malaka toifalarini berish tartibi va shartlari Milliy gvardiya qo‘mondoni tomonidan belgilanadi.
 122. Xodim yoki uning yaqin qarindoshlarining mol-mulkiga uning xizmat majburiyatlarini bajarishi bilan bog‘liq holda yetkazilgan zararning o‘rni ixtiyoriy yoki majburiy sug‘urta mablag‘laridan qat’i nazar, O‘zbekiston Respublikasi Davlat budjeti mablag‘lari hisobidan to‘liq hajmda qoplanadi, ushbu summa keyinchalik aybdor shaxslardan undirib olinadi.
 Ushbu qoida Milliy gvardiyadan pensiyaga chiqarilgan shaxslarga, agar zarar ularga yoki yaqin qarindoshlarining mol-mulkiga Milliy gvardiyadagi xizmat faoliyati bilan bog‘liq holda yetkazilganida ham tatbiq etiladi.
 Xodimning xizmat majburiyatlarini bajarishi tufayli, uning yoki yaqin qarindoshlarining mol-mulkiga yetkazilgan zararni qoplash tartibi qonun hujjatlarida belgilanadi.
 123. Xodimlar Davlat budjeti mablag‘lari va qonun hujjatlarida taqiqlanmagan mablag‘lar hisobidan davlat tomonidan majburiy sug‘urta qilinadi.
 124. Xizmatdan bo‘shatilayotgan xodimlarga bir marta to‘lanadigan nafaqa puli beriladi.
 Xizmatdan bo‘shatilayotgan xodimlar ko‘p yillik va vijdonan (benuqson) xizmatlari uchun vakolatli rahbarlar tomonidan qimmatbaho sovg‘a yoki pul mukofoti bilan taqdirlanishi mumkin.
 125. Milliy gvardiya qo‘mondoni xizmat majburiyatlarini bajarish chog‘ida tan jarohati olgan xodimlarga, shuningdek, halok bo‘lganlarning oilasiga O‘zbekiston Respublikasi Prezidenti tomonidan belgilangan tartibda va miqdorda bir martalik nafaqa tayinlashga haqli.
 Xodimlar, boquvchisini yo‘qotganda esa ularning oila a’zolari qonunda belgilangan tartibda va miqdorda davlat pensiya ta’minoti olish huquqiga ega.
 126. Xizmat majburiyatlarini bajarish chog‘ida tan jarohati, shikastlanish olgan yoki halok bo‘lgan xodimlarning farzandlarini xizmatga, shuningdek, O‘zbekiston Respublikasi oliy ta’lim muassasalari va harbiy ta’lim muassasalariga o‘qishga qabul qilishda afzalliklar berish tartibi va shartlari qonun hujjatlarida belgilangan tartibda amalga oshiriladi.
 127. Sog‘liqni saqlash, moliyaviy ta’minoti, ta’tillar berish, uy-joy maydoni va imtiyozli ipoteka kreditlari bilan ta’minlash, mol-mulkiga yetkazilgan zararning o‘rnini qoplash, xizmat majburiyatlarini bajarish chog‘ida transport vositalaridan imtiyozli foydalanish, davlat pensiya ta’minoti, davlat ijtimoiy sug‘urtasi, ijtimoiy yordam ko‘rsatish jarayonida xodimlar va ularning oila a’zolarini ijtimoiy va huquqiy himoya qilish qonun hujjatlarida belgilangan tartibda amalga oshiriladi.
 128. Xodimlar O‘zbekiston Respublikasi Konstitutsiyasi, qonun hujjatlari va mazkur Nizomda belgilangan majburiyatlarni bajaradilar hamda huqu